Borgerne i Hjørring er trætte af indbrudstyve. Der har været usædvanlig mange i november måned, Poul Sørensen har oplevet indbrud to gange.

Det bekymrer ikke kun borgerne, men også Nordjyllands Politi, at der har været over 50 indbrud i Hjørring i november måned. - Vi har oplevet en stigning, og det er ingen hemmelighed, og lige så snart vi gør det sætter vi massivt ind, fortæller Michael Karstenskov, politikommissær, Nordjyllands Politi. Det er grunden tll at politiet er rykket ud med sin mobile enhed på parkeringspladsen, hvor folk handler ind. - Det er selvfølgelig et forsøg på at komme i kontakt med de borgere, så der ikke går oplysninger tabt, fortæller politikommissæren. Poul Sørensen synes godt om Nordjylland Politis seneste initiativ med en mobil politistation. Han og konen var udsat for indbrud forleden. - Vi har oplevet at komme hjem til et hus, hvor der stadig var tyveknægte. Det gjorde vi i lørdags, fortæller Poul Sørensen. Der snakkes om de mange indbrud i Hjørring, og fiskemanden fortæller, at han forleden kom hjem til familiens hus, hvor et vindue var brækket op. - Så var det let at komme ind og sprøjte peberspray på hunden, så der var frit valg på alle hylder. Konens arvesmykker og computer var væk, siger Poul Sørensen. - Da politiet kommer, fortæller naboen, at han også har haft indbrud, slutter Poul Sørensen. Nordjyllands Politi arbejder med efterforskningen og kan bruge alle oplysninger.